घरै दे अंदर भुंञां गोहा फेरदे मौकै बी इस्सै चाल्ली दे मुहारे पाए जंदे न। केई बारी एह् मुहारे टोकमां बी पाए जंदे न अर्थात् अद्‌धा मुहारा टुक्कियै ओह्‌दे उप्पर दूआ मुहारा पाया जंदा ऐ ते फ्ही इस्सै चाल्ली त्रीया, चौत्था ते पंजमां बगैरा। लंबाई, चुड़ाई च बराबर ते इक्कै पंगताली च पाए गेदे इनें मुहारें त फर्क छड़ा इन्ना गै होंदा ऐ जे अंदर फेरे जाने आले गोहे च कोले पीहियै नेईं पाए जंदे। बाकी कंधें पर ते थ’म्में दी परालीं दे आलै-दुआलै टुआलियें दियें अस्सियें पर बी मकोलै दी पट्टी कड़ढी जंदी ऐ जेह्‌की अंदरै दा गुहाड़ बनी जंदी ऐ। केईं बारी मकोलै दी इस पट्टी दे बाह्‌रें इक्क होर पट्टी कड़ढी जंदी ते इनें दौनीं पट्टियें बसकार तकोन, दायरे जां काटे बगरा दे डजाइन पाए जंदे न। घरै दे अंगर कंधें पर बी मिट्टी कन्नै बनाई दियें मोरें-कलाईं, नागें-नागनियें ते चिड़ियें-घोड़े बगैरा दी तस्वीरें पर कायां कोठी दा रस, पीहियै कप्पड़छान कीते गेदे कोले, हलदर तचे गेरू बगैरा पानी जां देसी तेलै च घोलियै त्यार कीते गेदे देसी रंग लाए जंदे न. इंदे कन्नै घरै दी शोभा हगी चार चन्न लगगी जंदे न।